同范智聞五月十四日夜賞月
作者：劉子翬
朝代：宋

paragraphs: 微風浄郊原，暮色含清夏。
層巔月欲上，烱烱木葉罅。
豐姿一髮虧，爽氣千毫射。
流光不著地，黄抹溪西舍。
翩然釋嶠飛，雲浪鱗鱗化。
常恐螺髻青，失此驪珠挂。
奇觀天所吝，老眼得屢借。
不嫌神太清，跣立高梧下。
故人肯留連，一笑偶良夜。
濁醪勿虛杯，庭縞醉可藉。